ไทยพาณิชย์ลุยทริกเกอร์7%
บลจ.ไทยพาณิชย์ เชื่อหุ้นไทยจะกลับมาขึ้นได้ ลุยออกทริกเกอร์ฟันด์ ตั้งเป้ากำไร 7% ใน 7 เดือน
25 มี.ค. 2556

บลจ.ไทยพาณิชย์ เชื่อหุ้นไทยจะกลับมาขึ้นได้ ลุยออกทริกเกอร์ฟันด์ ตั้งเป้ากำไร 7% ใน 7 เดือน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างการเสนอขายกองทุนเปิดไทยพาณิชย์ ทริกเกอร์ 7% ฟันด์ 4 เน้นลงทุนในหุ้นไทยที่มีปัจจัยพื้นฐานดีและมีศักยภาพในการเติบโต โดยป้องกันความเสี่ยงจากตลาดขาลงด้วยการลงทุนสัญญาซื้อขายล่วงหน้า และกำหนดผลตอบแทนเป้าหมายไว้ที่ 7% ภายใน 7 เดือน 
บลจ.ไทยพาณิชย์ มองว่าตลาดหุ้นไทยยังมีปัจจัยหลักสนับสนุนราคาหุ้น ทั้งในเรื่องของพื้นฐานเศรษฐกิจไทยจากนโยบายการคลังเพื่อกระตุ้นเศรษฐกิจของรัฐบาล งบลงทุนระบบป้องกันน้ำท่วมที่น่าจะเริ่มเบิกจ่ายได้มากขึ้นในปีนี้ ตลอดจนงบลงทุนโครงสร้างพื้นฐานใหม่วงเงินกว่า 2 ล้านล้านบาท ถ้าอนุมัติในปีนี้ จะส่งผลให้เศรษฐกิจไทยเติบโตต่อเนื่องในหลายปีข้างหน้า และด้วยนโยบายการเงินของธนาคารแห่งประเทศไทย ที่คุมอัตราดอกเบี้ยนโยบายให้อยู่ในระดับไม่สูงมาก จะช่วยเอื้อต่อการขยายตัวทางเศรษฐกิจเพิ่มขึ้น 
นอกจากนี้ บริษัทจดทะเบียนมีผลประกอบการดี ประมาณการผลกำไรมีการเติบโตต่อเนื่องจากปีที่แล้ว ขณะที่สภาพคล่องในตลาดเงินโลกอยู่ในระดับสูง และน่าจะมีเงินไหลเข้ามาลงทุนภูมิภาคนี้รวมทั้งไทยต่อเนื่อง